Na die dood van haar tweede man, lê Bernarda Alba, die stoere matriarg, ’n vonnis van rou op. Vir twee jaar sal haar dogters agter slot en grendel leef. In dié versmorende hitte broei ’n rebellie uit. In die naam van die Vader, die liefde en die leemte. Die bekroonde regisseur Christiaan Olwagen (Die Seemeeu en Wie’s bang vir Virginia Woolf) verwerk ’n kontemporêre weergawe van die klassieke Spaanse drama vir die KKNK.
Dis ’n stormagtige aand op die platteland by ’n inrigting vir geestesversteurdes en gewelddadige moordenaars. ’n Skrywer daag op om ’n onderhoud te voer met ’n reeksmoordenaar. Die dokter is kortaf, die verpleegster op haar senuwees, en daar’s ’n vreemde reuk in die lug. ’n Sielkundige riller, nie vir sensitiewe kykers nie.
André is 65 jaar oud. Anna, sy dogter, is ’n goeie dogter wat sorg dat haar pa alles het wat hy nodig het. Maar André se horlosie is (weer) weg en hy wéét dat Lara, sy versorger, dit gesteel het. André wonder ook oor Pierre, Anna se nuwe liefde, die man lyk vir hom arrogant en gevaarlik. En hy herken nie die stoel wat nou in sy sitkamer staan nie. En wie is die weird vrou wat soms maak asof sy Anna is? En waar is Elize, sy jonger dogter – daai een vir wie hy eintlik lief is? Een vir een gaan die liggies in André se kop af. Florian Zeller se snaakse, roerende wêreldtreffer is ’n studie van geheue, van familie en van herinneringe, en kry met ’n wêreldklas rolverdeling lewe in Afrikaans.